Il-Gvern se jkun qed jaddotta strateġija ġdida biex jindirizza l-problema tal-iskart iġġenerat mill-kostruzzjoni u t-twaqqigħ. Dan tħabbar illum mill-Ministru għall-Ambjent, it-Tibdil fil-Klima u l-Ippjanar Aaron Farrugia flimkien mad-Deputat Direttur tal-Awtorità għall-Ambjent u r-Riżorsi (ERA) Kevin Mercieca. L-istrateġija tibda minn din is-sena u tibqa' għaddejja sal-2030. Il-Ministru Farrugia qal li din l-istrateġija hija parti mill-pjan tal-Gvern biex ikompli jimxi lejn ekonomija aktar ċirkulari billi jimplimenta proposti immedjati u futuri. Hu semma li l-pajjiż qed jaħdem biex jitbiegħed mill-irdim u jirriċikla aktar billi sseħħ bidla fil-kultura u fl-imġiba fix-xogħol tat-tħaffir. Ritratt: DOI – PIerre Sammut F'botta lejn il-Partit Nazzjonalista, Farruga qal li "b'kuntrast għal Gvernijiet preċedenti, li mhux biss abbużaw iżda fallew milli jirregolaw settur importanti, dan il-Gvern qed jieħu deċiżjonijiet kuraġġużi u jagħti r-riżultati li l-poplu jistenna,". L-istrateġija identifikat erba' oqsma li huma kruċjali għall-immaniġġjar tal-iskart tal-kostruzzjoni u t-twaqqigħ: Miżuri għall-industrija tal-kostruzzjoni biex tiġi ndirizzata l-problema fis-sors permezz ta' twaqqigħ u bini sostenibbli; Miżuri speċifiċi biex itejbu l-loġistika tal-iskart fis-siti tal-iżvilupp u ta' siti esterni; Aktar fiduċja fil-prattiċi tal-immaniġġjar tal-iskart tal-kostruzzjoni kif ukoll isir titjib tal-kwalità tal-materjali riċiklati minn dan l-iskart billi jiġu implimentati diversi miżuri; Titjib fil-politika u l-kundizzjonijiet biex tinkiser ir-rabta bejn l-iżvilupp u l-ġenerazzjoni tal-iskart. Xi wħud minn dawn il-miżuri huma: Twaqqif ta' standards għall-industrija tal-kostruzzjoni; Aktar qafas regolatorju li jindirizza l-immaniġġjar tal-iskart; Infurzar ta' rkupru permezz tar-restawr ta' spazji vojta; Esplorazzjoni fir-rigward tat-twaqqif ta' depożiti ta' rkupru u ħażna ta' riżorsi biex tippromwovi infrastruttura ta' riċiklaġġ. Farrugia qal li l-Gvern qed jappella lill-awtoritajiet kompetenti u lill-partijiet relevanti fl-industrija biex jagħmlu minn kollox biex jimplimentaw dawn il-miżuri. F'Ġunju, l-Assoċjazzjoni Maltija għall-Iżviluppaturi (MDA) bdiet tiddiskuti l-kwistjoni tar-rimi tal-iskart tal-kostruzzjoni mal-Gvern wara li saħqet li hemm bżonn azzjoni immedjata biex din il-kwistjoni tiġi solvuta. Aqra aktar: L-MDA twissi lill-gvern dwar soluzzjoni immedjata għall-iskart tal-kostruzzjoni .td_uid_3_6161ebc552035_rand.td-a-rec-img{text-align:left}.td_uid_3_6161ebc552035_rand.td-a-rec-img img{margin:0 auto 0 0}